b"\n_START_ARTICLE_\nSalvador Valeri i Pupurull\n_START_SECTION_\nBiografia\n_START_PARAGRAPH_\nFill d'un mestre d'obres, va estudiar a l'Escola d'Arquitectura de Madrid i a l'Escola d'Arquitectura de Barcelona, on va obtenir la seva titulaci\xc3\xb3 d'arquitecte el 2 d'agost de 1899. Treball\xc3\xa0 molts anys com a arquitecte municipal al Papiol.\n_START_SECTION_\nObres\n_START_PARAGRAPH_\nLes seves obres modernistes es caracteritzen per l'\xc3\xbas de les formes ondulades, la riquesa ornamental i l'aplicaci\xc3\xb3 de cer\xc3\xa0mica vidriada.\n_START_SECTION_\nCan Trian\n_START_PARAGRAPH_\nValeri tamb\xc3\xa9 va projectar la casa d'estiueig de F\xc3\xa8lix Trian a Sant Vicen\xc3\xa7 dels Horts. Can Trian, com \xc3\xa9s anomenada, est\xc3\xa0 situada al carrer Barcelona, al bell mig del poble. Can Carol, tamb\xc3\xa9 situada al carrer Barcelona. A Sant Vicen\xc3\xa7 tamb\xc3\xa9 hi va edificar la Casa Gensana i la F\xc3\xa0brica Prats.\n_START_SECTION_\nF\xc3\xa0brica Roca i Clos\n_START_PARAGRAPH_\nL'any 1923 fou autor de la f\xc3\xa0brica t\xc3\xa8xtil Roca i Clos, edifici modernista situat al Passeig Verdaguer, 55, d'Igualada, que ha estat restaurat. La fa\xc3\xa7ana inclou l\xc3\xadnies sinuoses i angulades al coronament i als trencaaig\xc3\xbces, fetes amb terra cuita. La cornisa amaga les teulades i est\xc3\xa0 coronada amb pinacles i esferes de pedra.\n_START_SECTION_\nAltres obres\n_START_PARAGRAPH_\nA Barcelona: la Torre de Sant Jordi (1908, C/Sant Eudald 11), la Torre Cort\xc3\xa9s (1913, pla\xc3\xa7a de Pedralbes s/n), la Casa Espona i la Casa Llaudet (1915), la seva Casa familiar Sellent-Valeri a la Baixada de Briz 20-22 (1926, en la qual va residir el 1931-32 el compositor Arnold Sch\xc3\xb6nberg), la Casa Manefa (1930, Sant Pere m\xc3\xa9s Alt 21) i dues cases al carrer Cam\xc3\xa8lies 5 i 7, actualment desaparegudes. _NEWLINE_La casa Bou o Casa de Pedra (1914) al Papiol, el casino de Sant Andreu de la Barca (1926), cellers a Sant Esteve Sesrovires, la casa Sindreu a l'Ametlla del Vall\xc3\xa8s i la f\xc3\xa0brica C\xc3\xadclop (1944) a Igualada."